钦定古今图书集成/明伦汇编/闺媛典/第032卷 > 孝女叔先雄
## 钦定古今图书集成/明伦汇编/闺媛典/第032卷 > 孝女叔先雄

按《后汉书列女传》，“孝女叔先雄者，犍为人也。父泥和，
永建初为县功曹。县长遣泥和拜檄，谒巴郡太守，乘
船堕湍水，物故，尸丧不归。雄感念怨痛，号泣昼夜，心
不图存，常有自沈之计。所生男女二人并数岁，雄乃
各作囊，盛珠环以系儿，数为诀别之辞，家人每防闲
之。经百许日，后稍懈，雄因乘小船，于父堕处恸哭，遂”
自投水死。弟贤，其夕梦雄告之：“却后六日当共父同
出。”至期伺之，果与父相持，浮于江上。郡县表言为雄
立碑，图像其形焉。